બીજા વિશ્વયુદ્ધમાં કારમો પરાજય વેઠી છિન્ન ભિન્ન થયેલું જાપાન માત્ર બે ત્રણ દાયકામાં વિશ્વની આર્થિક મહાસત્તા બની ગયું. જાપાની કામદારોએ ઉત્તમ નિષ્ઠાથી કામ કર્યું. ઑટોમોબાઇલ્સ અને ઇલેક્ટ્રોનિક્સ જેવા ઉચ્ચ ગુણવત્તા માગી લેતી પ્રોડક્ટ્સમાં જાપાને નિષ્ઠાવંત અને ખંતીલા કર્મયોગીઓના બળે અંકલ સેમને ચકિત કર્યું. બીજું ઉદાહરણ ઇઝરાયેલનું છે. ક્રૂર વંશીય હત્યાકાંડથી જરા પણ વિચલિત થયા વિના આરબ વિશ્વ વચ્ચે એક નાનો શો ટૂકડો લઇને ઇઝરાઇલ નામનો ટચૂકડો દેશ બનાવ્યો. માત્ર કૃષિ ઉત્પાદકતા જ નહીં, અનેક વ્યૂહાત્મક ક્ષેત્રે આ રાષ્ટ્રે કાઠું કાઢ્યું છે. શાના આધારે? રાષ્ટ્ર પ્રત્યે સમર્પિત થઇને કામ કરવાની ઉચ્ચ નાગરિકતા અને સહકારી જીવન મૂલ્યો પ્રત્યેની પ્રતિબદ્ધતાના આધારે ઇઝરાયેલી પ્રજાએ કરેલો ચમત્કાર પ્રેરણાદાયી છે.